Keskiviikkona Suomesta paljastui uusi laaja seksuaalirikosvyyhti. Espoossa asuneen 29-vuotiaan miehen uhrit olivat 9-15-vuotiaita tyttöjä. He ovat eri puolilta Suomea.

Espoossa asunut mies vangittiin maaliskuussa. ALEKSANTERI PIKKARAINEN

Suomesta on paljastunut jälleen uusi seksuaalirikosvyyhti.

29-vuotiasta Espoossa asuvaa miestä epäillään yhteensä 52 eri lapseen kohdistuneesta seksuaalirikoksesta. Epäilty oli lähestynyt uhrejaan sosiaalisessa mediassa: Instagramissa ja Snapchatissa.

Jutustelut olivat lähteneet liikkeelle miehen aloitteesta. Ne kääntyivät nopeasti seksuaalissävytteiseksi. Mies oli pyytänyt uhreilta video- ja kuvamateriaalia ja lähetti heille sellaista myös itse. Poliisin tietojen mukaan uhrit ja epäilty eivät tavanneet kasvokkain.

– Hyväksikäytöt ovat tapahtuneet vuosina 2018 ja 2019. Uhrit ovat kotoisin eri puolelta Suomea ja he ovat iältään 9-15-vuotiaita tyttöjä, tutkintaa johtanut rikoskomisario Max Bock kertoi poliisin tiedotteessa.

Bock kertoo Iltalehdelle, että miehellä ei ole aiempaa samantyylistä rikostaustaa.

Onko hän myöntänyt teot?

– No, niitä on aika monta. Jokainen tapaus on erillinen ja jokaisesta on lausuttu mitä on. En voi sanoa, onko myöntänyt vai eikö ole. Uhreja on 52 ja jokainen tapaus on oma yksilönsä, vaikka niitä tutkitaan samassa sarjassa.

Mies vangittiin 9. maaliskuuta. Samana päivänä vangittiin myös ”Eno”, jonka karmivat teot ovat järkyttäneet suomalaisia viime viikkoina. Myöskään ”Enolla” ei ollut aiempaa merkittävää rikostaustaa. Sekä ”Eno” että espoolaismies saivat jatkaa karmivia tekojaan pitkään.

Espoolaismies täytti tänä keväänä 29 vuotta. Hän on asunut nykyisessä osoitteessaan Espoossa vuoden 2018 lopusta. Iltalehden tietojen mukaan epäilty on kotoisin Turkista. Miehen kansalaisuuksista ei ole vahvistettua tietoa.

Vain yksi kertoi

Länsi-Uudenmaan poliisi pääsi espoolaismiehen jäljille, kun yksi lapsiuhreista kertoi asiasta läheiselle aikuiselle. Tätä kautta tieto tuli poliisille.

52:sta lapsiuhrista siis vain yksi kertoi teoista aikuiselle.

– Se on kaikista huolestuttavin juttu tässä kokonaisuudessa. Järjestäen vaikuttaa siltä, että lapset, jotka tällaisen uhriksi joutuvat, eivät kerro aikuiselle, joka voisi viedä asiaa eteenpäin, Bock sanoo.

Uhreja on niin paljon, että asiaa on selvitetty puoli vuotta.

– Tämä on ollut todella, todella työläs rikossarja. Oli yllätys, että uhreja on näin paljon.

Poliisi löysi muut uhrit oman tutkintatyönsä kautta. Bock on huolissaan siitä, että lapset pysyivät hiljaa.

– Tämä pitää nostaa yhteiskunnalliseen keskusteluun. Kotona pitää käydä keskustelu, miten lapset toimivat sosiaalisessa mediassa ja miten lasten tulee toimia tilanteessa, jossa aikuinen lähettää sopimattomia tai omituisia viestejä. Siitä pitää heti kertoa jollekin luotettavalle aikuiselle.

Bock korostaa, että ei ole väliä, onko luotettava aikuinen vanhempi, opettaja, kummi – se voi olla kuka tahansa, kunhan asiasta kertoo aikuiselle.

Seuraavaksi juttu siirtyy syyteharkintaan.

Juttua päivitetty kello 8.30: Lisätty tietoja. Päivitetty kello 11.50: Lisätty rikoskomisario Max Bockin kommentteja.